text: Sosu-assistent: Jeg føler mig bedre klædt på
  24 juni 2016 kl. 17.05
  Et nyt projekt, der skal forebygge vold på botilbud, er en succes for de ansatte.
  Pernille Linding har altid været glad for sit arbejde på det psykiatriske botilbud Birkevangen i Esbjerg. I tre år har hun været der som social- og sundhedsassistent. Og selvom hverdagen ofte er præget af vold og trusler, så er hun ikke bange for at gå på arbejde. Hun tager det i stiv arm.
  Men Esbjerg Kommunes nye projekt har alligevel forbedret Pernille Lindings hverdag.
  - Jeg føler mig i hvert fald mere forberedt. Jeg føler mig bedre klædt på, til at kunne gå på arbejde, siger Pernille Linding til TV SYD.
  Projektet klæder botilbuddenes ansatte på til at forudse konflikter, og komme dem i forkøbet allerede inden de opstår. Og selvom det er en hel ny måde at arbejde på, så er Pernille Linding glad for de nye tiltag på bostedet.
  - Det betyder at vi ikke får de der konflikter, som vi ville have fået førhen. Det gør det helt klart. Projektet er fantastisk fordi det er noget, der giver mening, fordi det drejer sig om vores sikkerhed også, siger Pernille Linding til TV SYD.
  